কখনও পরনে বাঘছাল, কখনও মাথার টুপিতে পাখির পালক। তাঁকে এ ভাবেই অদ্ভুত পোশাকে দেখতে অভ্যস্ত বিনোদন দুনিয়া। তিনি পেজ-থ্রির জনপ্রিয় নাম লেডি গাগা। কয়েক দিন পরেই ছাদনাতলায় যাবেন তিনি। আর সেখানেই সাধারণ ঐতিহ্যবাহী পোশাকে সাজতে চান সুন্দরী। সব মেয়েই বিয়ের দিন ঐতিহ্যবাহী পোশাক পরতে চান। ব্যতিক্রমী নন তারকারাও। অভিনেতা টেলর কিনের সঙ্গে পরিণয় সূত্রে বাঁধা পড়তে চলেছেন গায়িকা গাগা। নিজের বিয়ের দিন নিয়ে খুবই ‘সিরিয়াস’ তিনি। তাই সেই অনুষ্ঠানে অদ্ভুত পোশাক পরে সকলকে চমকে দিতে চান না গাগা। তাঁর নিজস্ব ডিজাইনারের টিম বিয়ের পোশাক তৈরি করছে গাগার পছন্দ অনুযায়ী। চলতি বছরের ‘ভ্যালেন্টাইস ডে’-র দিন নিজেদের চার বছরের সম্পর্ককে বিয়েতে পরিণত করার কথা ঘোষণা করেন টেলর এবং গাগা। নিউ ইয়র্কের জোয়ানে ট্রাটোরিয়া রেস্তোরাঁয় ঘনিষ্ঠ বন্ধু, আত্মীয়দের উপস্থিতিতে তাঁদের বিয়ের অনুষ্ঠান হবে বলে জানা গিয়েছে।